KIRJALLINEN KYSYMYS E-2049/01 esittäjä(t): Christopher Heaton-Harris (PPE-DE) komissiolle. Tiedotusvälineiden riippumattomuus.



Virallinen lehti nro 081 E , 04/04/2002 s. 0098 - 0099



KIRJALLINEN KYSYMYS E-2049/01 esittäjä(t): Christopher Heaton-Harris (PPE-DE) komissiolle (13. heinäkuuta 2001) Aihe: Tiedotusvälineiden riippumattomuus Kuinka montaa freelance-toimittajaa komissio käyttää artikkeleiden, kertomusten, tiedotteiden sekä muiden sisäisten ja ulkopuolisten asiakirjojen laatimiseen? Kuinka montaa toimittajaa, lehteä ja internetsivua komissio tukee joko suoraan tai epäsuorasti? Voiko komissio antaa luettelon kaikista julkaisuista, joiden kanssa sillä on palvelusopimus ja joita se ostaa suurissa erissä tai joissa se mainostaa (työpaikkailmoituksia lukuun ottamatta)? Minkä budjettikohtien varoja käytetään edellä mainittuihin toimiin ja onko tällaista varainkäyttöä arvioitu? Romano Prodin komission puolesta antama vastaus (28. syyskuuta 2001) Komissio kunnioittaa tiedotusvälineiden riippumattomuutta kaikilta osin toteuttaessaan lukuisia toimiaan Brysselissä ja aluetasolla. Toimiin osallistuessaan freelancetoimittajien on noudatettava asianomaisen tarjouskilpailun ehtoja, mutta heillä on edelleen täysi lehdistön vapaus. Yleensä alan tarjouskilpailuihin osallistujilla on journalistitausta. Lehdistö- ja viestintäpääosasto on hajauttanut tietojen toimittamisen ja käyttää freelancetoimittajia kunkin edustuston erityistarpeiden mukaisesti. Tarpeet voivat kuitenkin muuttua komission painopisteiden mukaan. Näitä toimia rahoitetaan budjettikohdasta B3-303. Budjettikohdasta B3-301 rahoitetaan mm. erästä ranskalaista Internet-sivustoa (Sources d'Europe) ja Portugalissa Centre d'Information Européenne Jacques Delorsin ylläpitämää Internet-sivustoa. Komissio hallinnoi sivustoja yhdessä ao. maiden viranomaisten kanssa. Eri pääosastojen tiedonlevitystoimet ovat tärkeä osa EU-asioiden tuntemuksen lisäämistä yleisön keskuudessa. Lisäksi pääosastojen tiedotustoiminnalla edistetään olennaisesti EU-politiikkojen moitteetonta toteuttamista, ja komission yksiköillä on käytössään määrärahoja tämän alan budjettikohdista. Toisinaan tiedotuksessa turvaudutaan toimittajien palveluihin tai käytetään lehtiä tai verkkosivuja. Tällöin noudatetaan tarkkaan heidän tehtäviensä edellyttämiä ehtoja. Budjettikohdan B3-302 (Yhteisön ulkopuolisiin maihin suunnattava tiedotusohjelmat) määrärahoilla komissio hankkii tarjouskilpailujen perusteella palveluja, joiden avulla tuotetaan esim. tiedotteita, lehtiä, aihepiirikohtaisia esitteitä, av-aineistoa, Internet-sivustoja jne. Valtaosa toimeksisaajista käyttää suoraan tai alihankintana nykyisten tai entisten toimittajien tai viestintäasiantuntijoiden palveluja tehtävissä, joiden toteuttamiseen he ovat sopimuksen perusteella sitoutuneet. Mainostaminen julkaisuissa ei ole säännöllistä vaan liittyy pikemminkin erityiskampanjoihin. Esimerkiksi euroaiheesta tiedotettiin lehdissä ja muissa tiedotusvälineissä yhteisön ja euroalueen 12 jäsenvaltion hallitusten allekirjoittamien yleissopimusten perusteella. Hiljattain esitetyssä Euroopan unionin tiedotus- ja viestintäpolitiikan uutta yhteistyökehystä koskevassa tiedonannossa(1) todetaan osuvasti, että tiedotus- ja viestintäpolitiikan uutta yhteistyökehystä ja tiedonannossa kuvattuja välineitä päästään hyödyntämään kattavasti ainoastaan, jos toteutettujen toimien tehokkuutta ja asianmukaisuutta arvioidaan jatkuvasti. (1) KOM(2001) 354 lopullinen.